Karraspina koniko

Karraspina konikoa (Morchella conica) Morchellaceae familiako onddo espezie bat da. Toxikoa da gordinik edo gutxi eginda. Kontsumitu aurretik lehortu egin behar da.

Sinonimoak: Morchella deliciosa, Morchella esculenta var. conica.

 Deskribapena 
Kapela: Barnehutsa, 6 eta 8 cm arteko  altuerakoa eta 3 eta 4 cm arteko oinarria, koniko kamutsa, erpinetik oinarrira abiatzen diren gelaxkaz osatua. Gelaxka luzeak, barrutik beste txikiago batzuetan zatituak, karratuak edo angeluzuzenak. Arre-grisa edo gaztaina ilun kolorekoak; gelaxken ertzak ilunak. 

Himenioa: Gelaxken barrualdea estaltzen du.

Hanka: 3,5 - 5 x 1,5 -2 cm-koa, zilindrikoa, zimurtua, ildaskatua, batzuetan oinarria puztuta, barnehutsa, zurixka, zahartzean arrez tindatua.

Haragia: Mehea, hauskorra, fruta usain atseginekoa, zurixka, zertxobait kartilaginosoa oinarena.

Etimologia: Morchela terminoa "morchel" hitzetik dator, onddoetarako alemaniar hitz zahar batetik. Conica epitetoa latinetik dator, koniko esan nahi duen "conicus" hitzetik. Bere formagatik.

 Jangarritasuna 
Jangarri bikaina, lehortu ondoren edo egosi ondoren kontsumitzen badugu, erdi gordinik edo freskotan kontsumituta toxikoa baita.

 Nahasketa arriskua 
Morchella conica var. costata delakoarekin, baina honek oin ilunagoa du arrosa kolorerako joerarekin. Morchella conica espeziearen beste aldaera batzuk ere badaude, hala nola, rigida aldaera ez hain erregular markatua; Nigripes aldaera, honek kapela oso iluna du eta oina ia beltza, etab. Guztiak jateko onak dira.

Oharra: Morchella elata espezie arraroa da, eta maiz nahasten da Morchella conica perretxikoarekin. Alderik nabarmenena txapela oinarekin txertatzeko modua da.

 Sasoia eta lekua 
Apiriletik maiatzera, koniferoen basoetan, bidexketan, bide ondoan, baso soilguneetan, eskualde menditsuetan.

 Banaketa eremua 
Onddo hauek Ipar, Erdialde eta Hego Amerikan (Kanada, AEB, Mexiko, Costa Rica eta Txile), baita Groenlandian eta Islandian ere aurkitzen dira. Gainera, Europan, Errusian, Ekialde Hurbilean eta Asian (Israel, Uzbekistan, Himalaiako eremua, Japonia eta Txina), eta Ozeanian (Australia eta Zeelanda Berria) zein Afrikako hegoaldean, Hegoafrikan, hedatuta daude.

 Erreferentziak 

 Kanpo estekak 

Kategoria:Morchella
Kategoria:Onddo jangarriak
Kategoria:Kanadako onddoak
Kategoria:Ameriketako Estatu Batuetako onddoak
Kategoria:Mexikoko onddoak
Kategoria:Costa Ricako onddoak
Kategoria:Txileko onddoak
Kategoria:Groenlandiako onddoak
Kategoria:Islandiako onddoak
Kategoria:Kanarietako onddoak
Kategoria:Europako onddoak
Kategoria:Errusiako onddoak
Kategoria:Israelgo onddoak
Kategoria:Uzbekistango onddoak
Kategoria:Himalaiako eremuaren onddoak
Kategoria:Japoniako onddoak
Kategoria:Txinako onddoak
Kategoria:Australiako onddoak
Kategoria:Zeelanda Berriko onddoak
Kategoria:Hegoafrikako onddoak